Haapamäen Museoveturiyhdistys ry

Talkooviikonloppu pääsiäisenä 2024
2024-03-28 - 2024-04-01 | Haapamäen Museoveturiyhdistys ry., Asematie 35, Haapamäki, 42800, Suomi
Talkooviikonloppu Haapamäellä pääsiäisenä 28.3.-1.4.2024
PÄIVITYS 24.3.2024: Yhdistys tarjoaa talkoolaisille yhden lämpimän aterian talkoopäivinä. Mikäli sinulla on huomioon otettava ruokavalio tai muuta kysyttävää, mainitse siitä ilmoittautumisen yhteydessä.
Haapamäen museoveturiyhdistys järjestää talkooviikonlopun pääsiäisenä 28.3.-1.4.2024. yhdistyksen veturitallilla osoitteessa Asematie 35a, 42800, Keuruu. Voit toki tulla paikalle lyhyemmäksikin aikaa.
Ohjelmassa on yhdistyksen toimintaan ja kalustoon tutustumista, pientä ja mahdollisesti isompaakin askaretta sekä tietenkin mukavaa yhdessäoloa.
Majoitus tapahtuu yhdistyksen lepohuonerakennuksessa osoitteessa Asematie 35a. Jos saavut omalla autolla, on parkkitilaa tarjolla lepohuoneen edessä pihalla. Haapamäen rautatieasemalta on lyhyt kävelymatka museovarikolle.
Yhdistys tarjoaa majoituksen ja liinavaatteet. Matkakuluista jokainen osallistuja vastaa itse.
Alaikäisillä on oltava yhteyshenkilönä huoltaja, johon yhdistyksen edustaja on tarvittaessa yhteydessä ennen tapahtumaa.
Ilmoittaudu tapahtumaan joko https://forms.office.com/e/f4YVsthN2r tai sähköpostitse heikki.koponen(a)hmvy.fi
Ilmoittautuminen ei ole välttämätöntä, se kuitenkin helpottaa järjestäjiä majoitusjärjestelyissä. Lisäksi se helpottaa talkootehtävien organisoimista etukäteen.
Tervetuloa!

Höyryjunat Tampere - Nokia
2024-04-13 12:15 - 15:45 (Europe/Helsinki)
Lauantaina 13.4. on mahdollista hypätä aidon höyryveturin vetämään museojunaan, kun Haapamäen Museoveturiyhdistys ry ajaa kaksi edestakaista höyryjunaa Tampereelta Nokialle ja takaisin, Tesomalla pysähtyen.

Höyryveturi Tk3 1136 ”Pikku-Jumbo” vetää perässään aitoja 1950-luvun puukorisia matkustajavaunuja, sekä hiukan uudempia, mutta jo museoikään ehtineitä sinisiä teräskorisia matkustajavaunuja. Vaunuissa on sään vaatiessa lämmitys, sekä WC. Junassa on myös ravintolavaunu, jossa on tarjolla kylmiä ja kuumia virvokkeita, sekä pientä suolaista ja makeaa purtavaa.

Edestakainen matka kestää noin 1,5h.

LIPPUJEN HINNAT:
Tampere – Nokia tai päinvastoin;
Aikuiset 20 €, lapset 10 €, perhe 50 € (meno-paluu)
Tesoma-Nokia/Tampere;
Aikuiset 10€, lapset 5€, perhe 30€ (meno-paluu)

– Menoliput -50 %.
– Lapset = 4–16-vuotiaat
– Perhe = kaksi aikuista ja yhdessä taloudessa asuvat lapset
– Liput myydään junassa, maksuvälineenä maksukortit sekä käteinen
– Yhdistyksen jäsenkortilla -5 € omasta ja yhden seuralaisen matkalipusta

Lastenvaunut yms. kookkaammat matkatavarat kulkevat maksutta junan konduktöörivaunun matkatavaraosastossa.
Tervetuloa nostalgiselle matkalle!

Museojunat Tampere - Lempäälä
2024-04-14 11:15 - 14:45
Tiedote koskien sunnuntain 14.4. höyryjunia reitillä Tampere–Lempäälä

Valitettavasti joudumme ilmoittamaan, että huomenna ajettavissa Tampere–Lempäälä-museojunissa höyryveturi Tk3 1136 ”Pikku-Jumbo” korvataan dieselveturilla Dr13 2343 ”Alsthom” vuodelta 1965. Syy tähän on tänään illalla havaittu tuliputken vuoto, ja koska me aina menemme turvallisuus edellä ja haluamme välttää enemmät vauriot veturissa, ei riskiä tässä asiassa voida ottaa.
Olemme hyvin pahoillamme tapahtuneesta, ja toivomme, että näemme silti huomenna. Myymme matkaliput 50 % alennuksella, jolloin meno-paluuliput ovat aikuisilta 10 €, lapset 5 € ja perhe 25 €. Käyttövoimastaan huolimatta Alsthom on elegantti veturivanhus, jonka takia mukaan kannattaa tulla. Pikku-Jumbo tarvitsee nyt suuremman kattilaremontin, ja ostamalla lipun museojunaamme pääset tukemaan hanketta.

Sunnuntaina 14.4. on mahdollista hypätä aidon höyryveturin vetämään museojunaan, kun Haapamäen Museoveturiyhdistys ry ajaa kaksi edestakaista höyryjunaa Tampereelta Lempäälään, ja takaisin.

Höyryveturi Tk3 1136 ”Pikku-Jumbo” vetää perässään aitoja 1950-luvun puukorisia matkustajavaunuja, sekä hiukan uudempia, mutta jo museoikään ehtineitä sinisiä teräskorisia matkustajavaunuja. Vaunuissa on sään vaatiessa lämmitys, sekä WC. Junassa on myös ravintolavaunu, jossa on tarjolla kylmiä ja kuumia virvokkeita, sekä pientä suolaista ja makeaa purtavaa.

Edestakainen matka kestää noin 1,5h.

LIPPUJEN HINNAT:
Aikuiset 20 €, lapset 10 €, perhe 50 € (meno-paluu)
– Menoliput -50 %.
– Lapset = 4–16-vuotiaat
– Perhe = kaksi aikuista ja yhdessä taloudessa asuvat lapset
– Liput myydään junassa, maksuvälineenä maksukortit ja käteinen
– Yhdistyksen jäsenkortilla -5 € omasta ja yhden seuralaisen matkalipusta

Lastenvaunut yms. kookkaammat matkatavarat kulkevat maksutta junan konduktöörivaunun matkatavaraosastossa.

Tervetuloa nostalgiselle matkalle!

Yhdistyksen säiliöauto Lempäälän Ideaparkissa la 27.4.2024 klo 11-17
2024-04-27 11:00 - 17:00 | Ideapark Lempäälä, Ideaparkinkatu 4, Lempäälä, 37570, Suomi
Koko kansan maanpuolustustapahtuma järjestetään Ideaparkissa lauantaina 27.4.2024 klo 11-17. Yhdistyksen säiliöauto on myös mukana tapahtumassa.
Yhdistyksellä on omistuksessaan museoajoneuvoksi hyväksytty ja museoajoneuvoksi rekisteröity Ilmavoimilta hankittu hävittäjälentokoneiden polttoainetankkauksiin käytetty painetankkaussäiliöauto. Tankkausautoa on käytetty Ilmavoimien kaikkien lentokonetyyppien polttoainetankkauksiin vuodesta 1984 aina vuoteen 2010 saakka. Säiliöauto on täysin alkuperäisessä varustuksessa ja ulkonäöltään alkuperäisen näköinen. Säiliöauto on merkiltään ja malliltaan Sisu M168 BEV 8×2, ja vuosimalliltaan 1983, niin sanottu ”niittikoppi”.
Tankkausautoa käytetään Haapamäen Museoveturiyhdistyksen museojunaliikenteessä höyryvetureiden vesitäydennyksiin.
Tapahtumaan on vapaa pääsy. Tervetuloa!
Tapahtuman järjestävät: Pirkanmaan Reserviläispiiri ry ja Ideapark
Lisätietoja https://lempaala.ideapark.fi/tapahtumat/koko-kansan-maanpuolustustapahtuma/
